題趙生畫
作者：陸游
朝代：宋

paragraphs: 東都畫手排浮萍，天子獨賞一趙生。
幅縑尺紙皆厚賜，眾史妒媢都人驚。
爾來一筆不復見，好事往往空聞名。
奇哉此獨出劫火，論價直恐千金輕。
老廉博士最別識，一見自謂雙眼明。
老夫寓居旱河上，矮軸正向幽窗橫。
飯餘捫腹看不厭，林外重閣高崢嶸。
憑誰喚住兩禪客，水邊共聽烟鐘聲。